A touz ces qui verront ces présentes lettres, nous abbés de Saint-Marian de Aucuerre, salut en Nostre-Seigneur. Saichent tuit qui nous, pieceha, à noble home Jehan de Seillenay, seigneur de Biaumont, chevalier, senefiemes et feismes savoir que si homes et les gens de Biaumont avoient fait à nous et à nos genz griés, injures à noz persones et domaiches à noz choses de nostre maison de Bonort es apertenences, si come nous meismes recitames à Chemilli, pardevant loudit seignor; et fu recogneu pardevant lui de ces de la vile, c’est à savoir de Jehan Auverne, de Gautier lou Surre, de Odin More, de Robert Renier, de Martin Barate, de Belin, de Jehan Maalon, de Jehan Bouteoir, de Hugue lou fil Odeeron et de Jofroy Aloe qui por aux et por tote la communeté de la vile de Baumont icées choses nous amendèrent comme cogneues, et voldrent et otroièrent que nobles homs Jehans sires de Seillenay, chevaliers, et honorables hons maistres Anssiaus de Mailli, chennoines de Aucuerre taxassent de plain et por lor bonne voulenté l’amende de ces injures, et desqueles nous seroiens creu par notre escrit, souz nostre seeil, en nostre bonne foi, sanz autre preuve, et que il taxassent les domaiches rendables à nous, si comme il cuideroient bien faire; laquele taxacion durent dire li dit taxateor dedanz la feste de Touz-Sainz nouveilemant passée. Laquele chose, se il ne faisoient dedanz loudit terme, li home desus nommé voldrent et acordèrent et promistrent par lor foi, et souz lou lien de touz lors biens, por aux et por toute la commune de la vile de Biaumont, obeir, tenir, garder et acomplir de plain et sanz contredit nostre taxacion, nostre ordinacion sus les choses devant dites. Et porce que li diz sires de Seillenay et li diz maistre Anssiaus n’ont riens dit, ne riens acordé de ces choses, nous, plain consoil eu de bonnes genz, et regardez di ligemmant noz domaiches, disons, ordonnons et pronunçons nostre arbitre seur lesdites choses en la menière que s’ansuit: Premièremant, nous condampnons lesdiz homes par nostre arbitre, Jehan Gautier, Odin, Robert Renier, Martin Barate, Belin, Jehan Maalon, Jehan Bouteoir, Hugue lou fil Odeeron et Jofroy Aloe, en nom d’aux et de toute la commune de la vile de Biaumont, à nous rendre dis livres de tornois dedans mige Karoisme prochiennemant à venir, por noz domaiches; et en quarente livres de tornois por les injures et les vilenies à nous faites et dites, à rendre et à paier à nous ou à nostre commandemant, dedanz un mois après ceu que nous les en aurons requis ou fait requérir par lou seignor de Biaumont, ou par les genz lou roy de France. Après, por la honte et la leidure faite à nostre eglise de Saint-Marian, nous les condampnons à ce que chascuns d’aus face deus processions en l’esglise de Chemilli, nuz piez, en braies et en chemise, à jor de dyemoinche dedanz l’Ascension qui vient; et que il tuit dis, lou jor de Pasques-flories aprochanz, veingnent à Auceurre, et de devant l’esglise Nostre-Dame-la-Defors mennent antre prime et tierce, tuit ensamble, en braies et en chemise, nuz piez, eschevelez, verges en lor mains, et enseint veingnent à nous par devant lou chastel de Auceurre jusque devant l’esglise Saint-Estienne, et iqui les diz forfaiz nous amendent agenouillons; enseur que tout nous lor enjoingnons que dedans Pasques aprochanz il se facent assoldre comme il soient escommenié de droit escrit. Et se ensinc estoit que il défaus fissent de ces choses faire et acomplir, en tout ou en partie, nos, des ci et des hore les condempnons, en nom de poinne et por les diz défauz, en cent livres de tornois à rendre et paier à nous ou à nostre commandemant, por aux et por toute la communeté de Biaumont. Et à ceste nostre dit et nostre ordinacion nous requérons et souploions que vous sire abbés de Saint-Père, vous officiaus de la cort maistre Michiau archedyacre en l’esglise de Aucerre, et vous prévoz de la Vile-neuve-lou-Roy, metiez vos seiaux avecques lou nostre en tesmoingnaige de ceste nostre présente pronunciacion. Et nous abbés et officiaux desus dit, et nous Jehanz de Vaulcharcies, prévoz de la Vile-neuve-lou-Roy, à la requeste dou devant dit abbé de Saint-Marian, li quex ceste pronunciacion fist en nostre présence, ou tesmoingnaige de ceu avons mis noz seiaux en ces présentes leitres, avecques lou suen propre seiaul. Ce fut fait et donné à Biaumont, présenz lou seigneur de Biaumont et les homes desus diz requerenz ladite pronunciation, en l’an de Grâce mil deus cenz sexante-dis et huit, lou vendredi après les huitanes de la Purification Nostre-Dame.